ZMLUVA NA POSKYTNUTIE SLUŽBY

**Čl. 1**

**Zmluvné strany**

**Objednávateľ: Trenčianska univerzita Alexandra Dubčeka v Trenčíne**

so sídlom: Študentská 2, 911 50 Trenčín

zastúpená: doc. Ing. Jozef Habánik, PhD.

IČO: 31118259

DIČ: 2021376368

IČ DPH: SK 2021376368

Zriadená zo zákona NR SR č. 155/1997 Z.z. z 15. mája 1997 v znení a doplnení zákona NR SR č. 209/2002 Z.z. z 5. apríla 2002.

Bankové spojenie: Štátna pokladnica

Číslo účtu IBAN: SK58 8180 0000 0070 0024 0911

E-mail:

**Zhotoviteľ:**

sídlo/miesto podnikania:

v zastúpení:

bankové spojenie:

IBAN:

IČO:

DIČ:

IČ DPH:

                                   E-mail:

**Čl. 2**

**Predmet zmluvy**

1. Predmetom tejto zmluvy, uzavretej na základe výsledku verejného obstarávania v súlade so zákonom č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) vyhlásenej vo Vestníku verejného obstarávania s označením „***Dobudovanie univerzitného campusu TnUAD – projekt DRS a projekt interiéru****“*, časť 1 predmetu zákazky s označením „***Dobudovanie univerzitného campusu TnUAD – projekt DRS“*** je poskytovanie služieb a vypracovanie projektovej dokumentácie pre realizáciu stavby (realizačný projekt) v tomto rozsahu (ďalej aj len ako „***predmet zmluvy***“):
   1. Projektová dokumentácia pre realizáciu stavby vrátane rozpočtu a výkazu výmer (ďalej aj ako „projektová dokumentácia“) v min. rozsahu:
      1. Sprievodná technická správa
      2. Súhrnná technická správa
      3. Koordinačná situácia

SO 101 Študentský domov a univerzitná knižnica

* Architektonické a stavebné riešenie
* Statika
* Zdravotechnika
* Vykurovanie
* Vzduchotechnika
* Umelé osvetlenie a silnoprúdové rozvody
* Slaboprúdové rozvody (štruktúrovaná kabeláž/univerzálny systém + IP TV rozvod, Kamerový systém, systém kontroly vstupu, dochádzka, IP videovrátnik, Elektrický zabezpečovací systém, Digitálny knižno-informačný systém, Audio Video riešenie pre viacúčelovú sálu)
* Bleskozvod
* EPS – elektrická požiarna signalizácia
* HSP – hlasová signalizácia požiaru
* Bleskozvod
* Zariadenie na odvod tepla a splodín horenia
* Meranie a regulácia

SO 200 Príprava územia

SO 300 Novonavrhované inžinierske siete I – voda, kanál, plyn

SO 310 Vodovod

SO 311 Rekonštrukcia vodovodnej prípojky

SO 320 Kanalizácia

SO 321 Preložka areálovej splaškovej kanalizácie

SO 322 Prípojka splaškovej kanalizácie

SO 323 Areálová dažďová kanalizácia a vsakovací systém

SO 330 Plynovod

SO 331 Preložka prípojky plynu

SO 400 Navrhované inžinierske siete II – elektro

SO 410 Vonkajšie silnoprúdové rozvody

SO 412 Prípojka NN

SO 413 Vonkajšie osvetlenie

SO 420 Slaboprúdové rozvody

SO 421 Prípojka slaboprúdu

SO 500 Komunikácie

SO 501 Komunikácie, parkoviská a spevnené plochy

SO 600 Oplotenie

SO 601 Úprava oplotenia areálu

SO 700 Sadovnícke a vegetačné úpravy

SO 701 Sadovnícke úpravy

* 1. Poskytovanie súčinnosti objednávateľovi pri realizácii verejného obstarávania na stavebné práce (na stavbu) na základe spracovanej projektovej dokumentácie (najmä poskytovanie stanovísk k žiadostiam záujemcov o vysvetlenie projektovej dokumentácie, členstvo v komisii na vyhodnotenie ponúk uchádzačov, konzultácie k projektovej dokumentácii),
  2. Autorský dozor počas trvania realizácie stavebných prác (stavby) na základe zhotoviteľom vyhotovenej projektovej dokumentácie,
  3. Poskytovanie súčinnosti objednávateľovi pri úprave DRS vyvolanej počas procesu verejného obstarávania na stavebné práce realizované na základe zhotoviteľom vyhotovenej projektovej dokumentácie, počas realizácie stavby alebo v kolaudačnom konaní.
  4. Poskytovanie súčinnosti zhotoviteľovi projektu interiéru počas „kontrolných dní prípravy projektovej dokumentácie“ určených objednávateľovi v rámci projektu *„Dobudovanie univerzitného campusu TnUAD*“ (ďalej len “projekt interiéru“), ktorého identifikačné údaje oznámi objednávateľ zhotoviteľovi do 5 dní od nadobudnutia účinnosti tejto zmluvy, resp. do 5 dní od nadobudnutia účinnosti zmluvy so zhotoviteľom projektu interiéru, ak táto skutočnosť nastane po podpise tejto zmluvy.

1. Plnením podľa tejto zmluvy sa rozumie vykonanie všetkých činností nutných k riadnemu plneniu predmetu zmluvy podľa ods. 1 tohto článku. Všetky činnosti súvisiace s predmetom plnenia podľa tejto zmluvy sú zahrnuté v cene určenej touto zmluvou.
2. Objednávateľ sa zaväzuje, že dokončený predmet zmluvy spracovaný v rozsahu a spôsobom podľa čl. 3 tejto zmluvy prevezme a zaplatí dohodnutú cenu podľa čl. 6 tejto zmluvy. Zaväzuje sa poskytnúť zhotoviteľovi dojednané spolupôsobenie a súčinnosť podľa tejto zmluvy na vykonanie predmetu zmluvy.

4.Zhotoviteľ potvrdzuje, že sa v plnom rozsahu oboznámil s rozsahom predmetu zmluvy, že sú mu známe všetky technické, kvalitatívne a iné podmienky potrebné k realizácii predmetu zmluvy a že disponuje takými kapacitami a odbornými znalosťami, ktoré sú k vykonaniu predmetu zmluvy potrebné.

**Čl. 3**

**Rozsah, spôsob a forma vypracovania predmetu zmluvy**

1. Dokumentácia v zmysle čl. 2 ods. 1 a 2 zmluvy bude riešiť:

***„Dobudovanie univerzitného campusu TnUAD – projekt DRS“***

Zhotoviteľ sa zaväzuje predmet zmluvy uvedený v čl. 2 ods. 1 body 1.1 zmluvy vypracovať v nasledovnej forme:

* projektová dokumentácia bude vypracovaná tak, že bude projektovaná aj v digitálnej verzii tak, aby bola v plnej miere použiteľná v softvéri na 3D zobrazovanie projektovaných priestorov, elektrických sietí, inžinierskych sietí a pod. – v tzv. „BIM“ (Building Information Modeling),
* v 8 tlačených vyhotoveniach,
* 2x CD/DVD (projektová dokumentácia, položkový rozpočet, výkaz výmer – všetko v editovateľných súboroch a v .pdf).

1. Plnenie uvedené v čl. 2 ods. 1 bod 1.1 zmluvy zhotoviteľ vypracuje v úplnom súlade s podmienkami tejto zmluvy a s prílohami tejto zmluvy a dodá ho objednávateľovi v nasledovnom rozsahu:
   * 1. **DRS jednotlivých častí spracovať do podrobnosti nevyhnutnej na prípravu a realizáciu stavby, v súlade s príslušnou vyhláškou a odporúčaniami Slovenskej komory stavebných inžinierov,**
     2. **Dokumentácia architektonického, stavebného a technického riešenia jednotlivých častí vrátane rozpočtu a výkazu výmer podľa spracovanej dokumentácie k územnému rozhodnutiu a stavebnému povoleniu,**
     3. **Vypracovaný rozpočet a výkaz výmer.**
2. Plnenie uvedené v čl. 2 ods. 1 bod 1.2 zmluvy zhotoviteľ poskytne v tomto rozsahu:
   1. Poskytovanie súčinnosti pri vysvetľovaní predmetnej projektovej dokumentácie použitej vo verejnom obstarávaní na stavebné práce (vyhlásenom v predpokladanom období rokov 2025/2026) a konzultovanie a vykonávanie spresnení a úprav projektovej dokumentácie,
   2. Účasť aspoň 1 osoby za zhotoviteľa projektovej dokumentácie použitej vo verejnom obstarávaní na stavebné práce (vyhlásenom v predpokladanom období rokov 2025/2026) v komisii na vyhodnotenie ponúk, vrátane otvárania ponúk, zasadnutí komisie, a to ako člena s právom vyhodnocovať ponuky najmä za odbornú časť (vyhodnotenie uchádzačmi predložených rozpočtov stavebných prác).
3. Plnenie uvedené v čl. 2 ods. 1 bod 1.4 zmluvy zhotoviteľ poskytne v závislosti od zapracovania požiadaviek vznesených oprávnenými / relevantnými orgánmi počas kolaudačných konaní do odovzdanej dokumentácie k vydaniu kolaudačného rozhodnutia a v úplnom súlade s prílohami tejto zmluvy. Plnenie uvedené v čl. 2 ods. 1 bod 1.5 zmluvy zhotoviteľ bude poskytovať priebežne v závislosti od potrieb objednávateľa a zhotoviteľa „projektu interiéru“.
4. Služby uvedené v čl. 2 ods. bod 1.3 zmluvy poskytne zhotoviteľ v nasledovnom rozsahu:

**Výkon autorského dozoru počas realizácie stavby *„Dobudovanie univerzitného campusu TnUAD“* v rozsahu:**

* Účasť na odovzdaní staveniska zhotoviteľovi
* Sledovanie postupu výstavby z technického hľadiska
* Poskytovanie vysvetlení potrebných na vypracovanie výrobnej dokumentácie
* Dodržanie projektu s prihliadnutím na podmienky určené stavebným povolením s poskytovaním vysvetlení potrebných pre plynulosť výstavby
* Posudzovanie návrhov zhotoviteľov stavby na zmeny a odchýlky v častiach projektov spracovávaných zhotoviteľmi z pohľadu dodržania technicko-ekonomických parametrov stavby, dodržania lehôt výstavby, prípadne ďalších údajov a ukazovateľov
* Vyjadrenie k požiadavkám o navýšenie množstiev výrobkov a výkonov oproti odsúhlasenej dokumentácii
* Účasť na kontrolných dňoch na vyzvanie investorom
* Účasť na odovzdaní a prevzatí stavby alebo jej časti.

Autorským dozorom sa rozumie občasný dozor, priebežne od zahájenia výstavby až po jej ukončenie kolaudáciou, na vyzvanie investora.

1. Predmet plnenia dojednaný v tejto zmluve bude vypracovaný v rozsahu a obsahu podľa tejto zmluvy v zmysle sadzobníka UNIKA v aktuálnom znení, resp. obdobného sadzobníka v aktuálnom znení a odovzdaný objednávateľovi.
2. Zhotoviteľ sa pri plnení predmetu zmluvy zaväzuje dodržiavať vecnú a obsahovú stránku podľa stavebného zákona 50/1976 Zb. a vykonávacích predpisov vzťahujúcich sa k plneniu predmetu zmluvy a bude sa riadiť východiskovými podkladmi objednávateľa a odporúčaniami Slovenskej komory stavebných inžinierov.
3. Zhotoviteľ sa zaväzuje vypracovať predmet zmluvy vo vlastnom mene a na vlastnú zodpovednosť, na svoje náklady a na vlastné nebezpečenstvo. Zhotoviteľ vyhlasuje, že má oprávnenie a odbornú spôsobilosť na vypracovanie a dodanie predmetu zmluvy.
4. Zhotoviteľ je povinný priebežne (najmenej raz za každých 10 pracovných dní) informovať objednávateľa najmä o plnení podľa čl. 2 ods. 1 bod 1.1 zmluvy a zároveň umožniť objednávateľovi, aby priebežne predkladal písomné pripomienky zhotoviteľovi k aktuálnemu stavu vytváranej dokumentácie, pričom zhotoviteľ je povinný písomne sa s nimi vysporiadať, prípadne o nich rokovať so zástupcami objednávateľa. Objednávateľ je povinný odovzdať svoje pripomienky zhotoviteľovi najneskôr do 3 pracovných dní odo dňa prevzatia návrhu projektu. Zhotoviteľ je povinný uvedené pripomienky zapracovať a do 5 pracovných dní odo dňa obdržania pripomienok predložiť aktualizované dokumenty na vyjadrenie objednávateľovi. Objednávateľ v prípade nesúhlasu so spôsobom zapracovania jeho predošlých pripomienok odovzdá zhotoviteľovi do 3 pracovných dní odo dňa opätovného obdržania dokumentov, v ktorom mali byť v plnej miere zapracované jeho pripomienky, svoje finálne pripomienky. Finálne znenie dokumentácie vrátane zapracovania všetkých pripomienok objednávateľa odovzdá zhotoviteľ objednávateľovi v lehote podľa čl. 4 ods. 1 zmluvy. Odovzdávanie a preberanie dokumentácie, ako aj pripomienok objednávateľa bude prebiehať v pracovných dňoch v intervale medzi 8:00 a 16:00 h. v sídle objednávateľa na základe informácie o dátume a čase odovzdania oznámenej druhej zmluvnej strane e-mailom, ktorý jej doručí aspoň dva pracovné dni pred plánovaným odovzdaním dokumentácie alebo pripomienok k dokumentácii. E-mailovú adresu na účely doručovania týchto informácií si zmluvné strany oznámia do 10 dní odo dňa nadobudnutia účinnosti tejto zmluvy.

**Čl**. 4

Čas plnenia

1. Plnenie podľa tejto zmluvy v rozsahu článku 2 ods. 1 bod 1.1 sa uskutoční najneskôr do 5 mesiacov odo dňa nadobudnutia účinnosti zmluvy.

Plnenie podľa tejto zmluvy v rozsahu článku 2 ods. 1 bod 1.2 sa bude uskutočňovať priebežne, kedykoľvek odo dňa účinnosti tejto zmluvy.

Plnenie podľa tejto zmluvy v rozsahu článku 2 ods. 1 bod 1.3 sa bude uskutočňovať priebežne počas realizácie stavebných prác stavby „***Dobudovanie univerzitného campusu TnUAD***“, t. j. odo dňa odovzdania staveniska zhotoviteľovi stavebných prác až do dňa nadobudnutia právoplatnosti kolaudačného rozhodnutia tejto stavby, v dojednaných termínoch. Ak nedôjde k dohode termínu výkonu autorského dozoru, má objednávateľ právo určiť termín výkonu dozoru a tento oznámiť zhotoviteľovi najmenej 5 dní vopred. Predpokladaný termín priebehu stavebných prác je v období od r. 2025 – 2026.

Plnenie podľa tejto zmluvy v rozsahu článku 2 ods. 1 bod 1.4 sa bude uskutočňovať priebežne počas priebehu kolaudačného konania.

Plnenie podľa tejto zmluvy v rozsahu článku 2 ods. 1 bod 1.5 sa bude uskutočňovať priebežne, počas trvania tejto zmluvy.

1. Zhotoviteľ zodpovedá za dodržanie dohodnutých, príp. objednávateľom určených termínov plnenia.
2. Zhotoviteľ nie je v omeškaní v prípade existencie prekážky pri plnení zmluvy na strane objednávateľa. Lehota plnenia sa predĺži o čas, na ktorom sa ako na primeranom dohodnú zmluvné strany, avšak najviac o čas, po ktorý bude existovať prekážka plnenia zmluvy na strane objednávateľa.

**Čl. 5**

**Miesto dodania predmetu zmluvy**

* + - 1. Miestom dodania predmetu zmluvy uvedeného v čl. 2 ods. 1 bod 1.1 a 1.2 je sídlo objednávateľa: Trenčianska univerzita Alexandra Dubčeka v Trenčíne, Študentská 2, 911 50 Trenčín, s tým, že zhotoviteľ bude povinný odovzdať jedno úplné vyhotovenie projektovej dokumentácie (t. j. v tlačenej forme aj na CD, resp. DVD nosiči, čo nebude z kapacitných dôvodov možné odovzdať na DVD nosiči – odovzdá v určenej lehote prostredníctvom internetového prístupu na dátové úložisko, ku ktorému poskytne prístup objednávateľovi) do podateľne univerzity (podateľne objednávateľa) a súčasne v rovnaký deň odovzdať zvyšné vyhotovenia projektovej dokumentácie na sekretariát kvestorky TnUAD, ktorého poverení zamestnanci skontrolujú správnosť a úplnosť projektovej dokumentácie a vyhotovia Preberací protokol v zmysle nasledujúceho ods. 2. Miesto plnenia podľa čl. 2 ods. 1 bod 1.3 je na stavbe na Študentskej ulici v meste Trenčín a podľa čl. 2 ods. 1 bod 1.4 je v sídle objednávateľa, resp. aj na stavbe na Študentskej ulici v meste Trenčín.

1. Po ukončení (zhotovení) predmetu zmluvy, resp. príslušnej časti predmetu zmluvy jednotlivo podľa čl. 2 bodov 1.1, 1.2, 1.3,1.4 a 1.5. zhotoviteľom sa odovzdanie predmetu zmluvy osvedčí písomným Preberacím protokolom o odovzdaní príslušnej časti predmetu plnenia zmluvnými stranami.
2. Preberací protokol je neoddeliteľnou súčasťou zhotoviteľom predloženej faktúry.

**Čl. 6**

## Cena plnenia

1. Cena za zhotovenie predmetu zmluvy podľa čl. 2 ods.1 a 2 v rozsahu, forme a spôsobom podľa čl. 3 tejto zmluvy je stanovená dohodou zmluvných strán podľa § 3 Zákona č.18/1996 Z.z. o cenách a na základe cenovej ponuky zhotoviteľa zo dňa ............. v hodnote:
   1. Za plnenie podľa čl. 2 bodu 1.1 - Projektová dokumentácia a tiež plnenie podľa čl. 2 bodu 1.5

cena spolu bez DPH ................ **€**

hodnota DPH ....% ................ **€**

cena celkom vrátane DPH .**...............** **€**

* 1. Za plnenie podľa čl. 2 bodu 1.2 - Poskytovanie súčinnosti objednávateľovi pri realizácii verejného obstarávania na stavebné práce (na stavbu) na základe spracovanej projektovej dokumentácie

cena spolu bez DPH ................ **€**

hodnota DPH ....% ................ **€**

cena celkom vrátane DPH .**...............** €

* 1. Za plnenie podľa čl. 2 bodu 1.3 - Autorský dozor počas trvania stavby

cena spolu bez DPH ................ **€**

hodnota DPH ....% ................ **€**

cena celkom vrátane DPH .**...............** €

* 1. Za plnenie podľa čl. 2 bodu 1.4 - Poskytovanie súčinnosti objednávateľovi pri úprave DRS vyvolanej počas procesu verejného obstarávania na stavebné práce, počas realizácie stavby alebo v kolaudačnom konaní

cena spolu bez DPH ................ **€**

hodnota DPH ....% ................ **€**

cena celkom vrátane DPH .**...............** **€**

celková cena za všetky časti plnenia - služby ................ €

hodnota DPH ....% ................ **€**

cena celkom vrátane DPH .**...............** **€**

slovom: ......................................

1. Cena predmetu zmluvy je dohodnutá ako maximálna cena, obsahuje všetky náklady a zisk zhotoviteľa nevyhnutné k riadnemu a včasnému zrealizovaniu predmetu zmluvy. Rovnako tak cena obsahuje aj predpokladané náklady vzniknuté vývojom cien v národnom hospodárstve, a to až do doby poskytnutia posledného plnenia zhotoviteľa podľa tejto zmluvy .
2. V prípade zmeny sadzby DPH, bude zhotoviteľ fakturovať DPH vo výške podľa právnych predpisov účinných v čase fakturácie.
3. Zhotoviteľ podpisom tejto zmluvy vyhlasuje, že dokumenty, ktoré mu boli počas procesu verejného obstarávania poskytnuté objednávateľom, ako osoba odborne spôsobilá na svoju vlastnú zodpovednosť skontroloval a pozná v nich uvedené skutočnosti a predpisy. Zhotoviteľ stanovil cenu predmetu zmluvy s prihliadnutím na tieto informácie, na základe svojich dostatočne veľkých profesijných skúseností, za znalosti charakteristík potrebných stavebných a súvisiacich konaní, za dôkladnej znalosti miesta realizácie.
4. Zhotoviteľ vyhlasuje, že cena predmetu zmluvy je konečná. Zhotoviteľ sa za cenu predmetu zmluvy v plnom rozsahu zaväzuje na plnenie svojich zmluvných povinností. V cene za predmet zmluvy je obsiahnutá aj protihodnota autorského práva v zmysle čl. 10 zmluvy.
5. Zhotoviteľ sa zaväzuje na úplnosť a kompletnosť služby, najmä v prípade tých položiek, ktoré nie sú predpísané v dokumentácii, ale na základe profesijných zvyklostí a súčasného stavu techniky patria k plneniu jeho zmluvných povinností a záväzkov v plnom rozsahu.
6. Zhotoviteľ vyhlasuje, že plnenie podľa čl. 2 ods. 1 bod 1.5 za poskytovanie súčinnosti pri projekte „projekt interiéru“ je zahrnuté v cene plnenia podľa čl. 6 ods. 1 bod 1.1

**Čl. 7**

**Spolupôsobenie a podklady objednávateľa**

* + - 1. Plnenie predmetu tejto zmluvy bude uskutočňované podľa podkladov, ktoré objednávateľ odovzdá zhotoviteľovi.
      2. Objednávateľ sa zaväzuje poskytnúť zhotoviteľovi najmä nasledovné podklady:
* spracovanú dokumentáciu k územnému rozhodnutiu v editovateľnom formáte,
* spracovanú projektovú dokumentáciu pre vydanie stavebného povolenia,
* rozhodnutie o umiestnení stavby, stavebné povolenia a vyjadrenia inštitúcií k jednotlivým konaniam.
  + - 1. Dokumentácia k územnému rozhodnutiu bola vypracovaná spoločnosťou De Bondt, s.r.o., Trenčín, autormi ktorých sú autorizovaný architekt Ing. Arch. Michal Jánsky, ktorí majú k uvedeným dokumentáciám autorské práva a spoločnosť De Bondt, s.r.o., Trenčín je nositeľom majetkovej zložky autorských práv k predmetnej dokumentácii v zmysle zákona č. 185/2015 Z. z. autorský zákon v znení neskorších predpisov (ďalej len „Autorský zákon“). Objednávateľ na základe uzatvorenej zmluvy na spracovanie dokumentácie k územnému rozhodnutiu uzatvorenej dňa 12.10.2021 disponuje výhradnou licenciou na úpravy predmetu zmluvy odovzdaného spol. De Bondt, s.r.o., Trenčín. Projektová dokumentácia pre vydanie stavebného povolenia bola vypracovaná spoločnosťou De Bondt, s.r.o., Trenčín, autorom ktorým je autorizovaný architekt Ing. Arch. Michal Jánsky, ktorý má k uvedeným dokumentáciám autorské práva a spoločnosť De Bondt, s.r.o., Trenčín je nositeľom majetkovej zložky autorských práv k predmetnej dokumentácii v zmysle zákona č. 185/2015 Z. z. autorský zákon v znení neskorších predpisov (ďalej len „Autorský zákon“). Objednávateľ na základe uzatvorenej zmluvy na spracovanie dokumentácie k stavebnému rozhodnutiu uzatvorenej dňa 3.10.2022, účinná dňa 06.10.2022 disponuje výhradnou licenciou na úpravy predmetu zmluvy odovzdaného spol. De Bondt, s.r.o., Trenčín.
      2. V rámci poskytovanej súčinnosti vo vzťahu k zhotoviteľovi sa objednávateľ zaväzuje, že v rozsahu nevyhnutne potrebnom podľa ods. 2 tohto článku, poskytne spoluprácu pri zabezpečovaní podkladov na riadne plnenie tejto zmluvy. Táto činnosť nenahrádza činnosť zhotoviteľa. Objednávateľ poskytne zhotoviteľovi primeranú súčinnosť, a to najneskôr do 7 dní od jeho vyžiadania. Osobitnú lehotu dojednajú zmluvné strany podľa čl. 1 tejto zmluvy v prípade, ak sa bude jednať o spoluprácu, ktorú nemôže objednávateľ zaobstarať vlastnými silami.

**Čl. 8**

**Platobné podmienky**

1. Objednávateľ neposkytuje zálohovú platbu ani iný preddavok.
2. Objednávateľ sa zaväzuje uhradiť cenu na základe doručených faktúr vystavených zhotoviteľom. Splatnosť faktúr je 30 dní odo dňa doručenia objednávateľovi. Za deň úhrady sa považuje odpísanie finančnej čiastky z účtu objednávateľa v prospech účtu zhotoviteľa.
3. Zhotoviteľ je oprávnený vystaviť faktúru vždy až po podpísaní protokolu o odovzdaní a prevzatí príslušnej časti predmetu plnenia (preberací protokol), ktorá zodpovedá:
   1. článku 2 ods. 1 bodov 1.1 a 1.5 - zhotoviteľ je oprávnený vystaviť faktúru až po podpísaní protokolu o odovzdaní a prevzatí zodpovedajúcej časti predmetu plnenia - projektovej dokumentácie podľa špecifikácie (na základe preberacieho protokolu potvrdeného objednávateľom);
   2. článku 2 ods. 1 bodu 1.2 - zhotoviteľ je oprávnený vystaviť faktúru po ukončení verejného obstarávania na stavebné práce (uzavretí zmluvy so zhotoviteľom stavebných prác na predmete zmluvy);
   3. článku 2 ods. 1 bodu 1.3 - zhotoviteľ je oprávnený vystaviť faktúru po odovzdaní a prebratí stavebných prác týkajúcich sa dobudovania univerzitného campusu TnUAD (po zhotovení stavebného predmete zmluvy );
   4. článku 2 ods. 1 bodu 1.4 - zhotoviteľ je oprávnený vystaviť faktúru po nadobudnutí právoplatnosti kolaudačného rozhodnutia, ktorým bude povolené užívanie stavby „***Dobudovanie univerzitného campusu TnUAD***“.
4. Faktúry musia mať náležitosti daňového dokladu. Pokiaľ vystavená faktúra nebude obsahovať všetky predpísané náležitosti, prípadne nebude po obsahovej stránke úplná, alebo ak nebude v súlade s touto zmluvou, objednávateľ si vyhradzuje právo takúto faktúru do dátumu jej splatnosti vrátiť zhotoviteľovi za účelom jej doplnenia a opravy. Lehota splatnosti faktúry začína v takom prípade objednávateľovi plynúť až po doručení opravenej faktúry. Ak v stanovenej lehote splatnosti objednávateľ faktúru nevráti, považuje sa faktúra za vystavenú bez chýb.
5. Pri omeškaní s plnením príslušnej časti predmetu plnenia, ktorá zodpovedá článku 2 ods. 1 bodu 1.1 tejto zmluvy, je objednávateľ oprávnený účtovať  zhotoviteľovi zmluvnú pokutu vo výške 0,3 % ceny  predmetu  plnenia za každý začatý deň omeškania.
6. Pri omeškaní s úhradou faktúry za predmet zmluvy sa  objednávateľ zaväzuje zaplatiť zhotoviteľovi úrok z omeškania vo výške 0,01 % z neuhradenej faktúry za každý začatý deň  omeškania.

## Čl. 9

## Záručná doba, zodpovednosť za vady a zmluvné pokuty

1. Zhotoviteľ zodpovedá za to, že predmet tejto zmluvy je vyhotovený riadne a spĺňa všetky náležitosti tejto zmluvy. Za vadu predmetu zmluvy sa považuje aj jej akýkoľvek nedostatok a/alebo osobitná požiadavka, ktorého odstránenie / zapracovanie požaduje príslušný stavebný úrad, príp. iná dotknutá inštitúcia v súvislosti s účelom použitia predmetu zmluvy podľa tejto Zmluvy.
2. Pre prípad vady predmetu zmluvy dojednávajú zmluvné strany právo objednávateľa požadovať a povinnosť zhotoviteľa poskytnúť bezplatné odstránenie vady v záručnej lehote, ktorá je 72 mesiacov a ktorá začína plynúť dňom nasledujúcim po dni prevzatia projektovej dokumentácie .
3. Zhotoviteľ nezodpovedá za vady, ktoré boli spôsobené použitím podkladov prevzatých od objednávateľa a zhotoviteľ ani pri vynaložení všetkej starostlivosti nemohol zistiť ich nevhodnosť, prípadne na ne písomne upozornil objednávateľa a ten na ich použití trval.
4. V prípade vady predmetu zmluvy, dohodli zmluvné strany právo objednávateľa požadovať a povinnosť zhotoviteľa poskytnúť bezplatné odstránenie vady. Zhotoviteľ má povinnosť odstrániť vady predmetu zmluvy do 15 dní odo dňa uplatnenia reklamácie.
5. Prípadnú reklamáciu vady plnenia predmetu tejto zmluvy je objednávateľ povinný uplatniť kedykoľvek po zistení vady, v písomnej forme do rúk zástupcu zhotoviteľa oprávnenému jednať vo veciach technických, resp. štatutárneho zástupcu.
6. V prípade, ak zhotoviteľ v lehote uvedenej v ods. 4 tohto článku vady predmetu zmluvy neodstráni, vzniká objednávateľovi právo zabezpečiť odstránenie vád prostredníctvom inej odborne spôsobilej osoby, ku ktorému udeľuje zhotoviteľ, ako autor predmetu zmluvy , podpisom tejto zmluvy svoj súhlas, a to aj s následkom vzniku práva objednávateľa na nahradenie jemu vzniknutých nákladov úpravy predmetu zmluvy inou odborne spôsobilou osobou zo strany zhotoviteľa.
7. Zmluvné strany sa zároveň dohodli, že zhotoviteľ zodpovedá objednávateľovi za škody spôsobené vadami zhotoviteľom vypracovanej projektovej dokumentácie a tieto škody (ktoré sa môžu prejaviť najmä vo forme dodatočných nákladov stavby) je povinný objednávateľovi v plnej výške nahradiť. Škodou sa rozumejú najmä, ale nielen, zmarené práce a dodávky zrealizované na základe zjavnej chyby v projekte a tieto práce a dodávky bude potrebné vykonať nanovo.
8. Objednávateľ je oprávnený odstúpiť od zmluvy, ak je zrejmé, že dokumentácia nebude hotová včas alebo nebude vykonaná riadne, a ak zhotoviteľ neurobí nápravu ani v poskytnutej primeranej lehote. Objednávateľ je oprávnený obstúpiť od tejto zmluvy aj vtedy, ak zhotoviteľ neposkytuje riadne súčinnosť pri projekte „projekt interiéru“ podľa článku 2 ods. 1 bodu 1.5 tejto zmluvy.
9. Zhotoviteľ sa zaväzuje, že u fyzických osôb, prostredníctvom ktorých plní predmet tejto zmluvy, neporuší zákaz nelegálneho zamestnávania podľa zákona č. 82/2005 Z.z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 351/2015 Z.z. (ďalej len „zákon o nelegálnom zamestnávaní“). V prípade, ak zhotoviteľ uvedený záväzok poruší a v tej súvislosti bude objednávateľovi uložená sankcia zo strany príslušných orgánov, zaväzuje sa ju zhotoviteľ nahradiť objednávateľovi v plnej výške.
10. V prípade, že zhotoviteľ v dojednaných, resp. objednávateľom určených termínoch neposkytne objednávateľovi plnenie spočívajúce vo výkone autorského dozoru podľa článku 2 ods. 1 bodu 1.3 zmluvy alebo neposkytne riadne súčinnosť podľa článku 2 ods. 1 bodu 1.5 pri projekte „projekt interiéru“ alebo neposkytne riadne súčinnosť objednávateľovi pri realizácii verejného obstarávania na stavebné práce realizované na základe ním vytvorenej projektovej dokumentácie alebo neposkytne súčinnosť objednávateľovi pri úprave DRS vyvolanej v čase podľa článku 2 ods. 1 bodu 1.4 zmluvy, vzniká objednávateľovi právo na zmluvnú pokutu vo výške 5 % z ceny plnenia bez DPH tej časti predmetu zmluvy, v súvislosti s ktorou nebol zo strany zhotoviteľa dodržaný dohodnutý, resp. objednávateľom určený termín plnenia.
11. V prípade, že zhotoviteľ nedodrží povinnosť realizovať plnenie uvedené v čl. 2 ods. 1   
    v bodoch 1.1, 1.2, 1.3, 1.4 a 1.5 zmluvy prostredníctvom osoby preukázateľne zodpovedajúcej za toto plnenie, špecifikovanej v čl. 10 ods. 14 zmluvy, vzniká objednávateľovi právo uplatniť si voči zhotoviteľovi zmluvnú pokutu vo výške 5 % z ceny bez DPH toho plnenia uvedeného v čl. 2 ods. 1 v bodoch 1.1 až 1.5 zmluvy, pri poskytovaní ktorého túto povinnosť porušil.
12. V prípade, ak zhotoviteľ poruší akúkoľvek povinnosť uvedenú v tejto zmluve, inú ako povinnosť, za ktorú je podľa iných ustanovení tejto zmluvy možné uložiť zmluvnú pokutu, zaväzuje sa zaplatiť objednávateľovi zmluvnú pokutu vo výške 50,- EUR (slovom: päťdesiat eur) za každý deň, pokiaľ porušenie povinnosti trvá, a to za každé jedno takéto porušenie samostatne, a to aj za opakované porušenie povinnosti.
13. Zhotoviteľ sa týmto zaväzuje zmluvné pokuty v zmysle tejto zmluvy uhradiť objednávateľovi v lehote 30 (tridsiatich) kalendárnych dní odo dňa doručenia písomnej výzvy na jej úhradu. Zmluvné pokuty v zmysle tejto zmluvy je objednávateľ oprávnený uložiť zhotoviteľovi opakovane. Zaplatením zmluvnej pokuty sa zhotoviteľ nezbavuje povinnosti, ktorá bola zabezpečená zmluvnou pokutou. Objednávateľ má popri zmluvnej pokute nárok na náhradu škody v plnej výške spôsobenej porušením povinnosti zhotoviteľa, na ktorú sa vzťahuje zmluvná pokuta, pričom zmluvná pokuta sa nezapočítava na náhradu škody.
14. Pre vylúčenie akýchkoľvek pochybností zmluvné strany deklarujú, že zmluvné pokuty uplatnené objednávateľom voči zhotoviteľovi je možné kumulovať, t.j. že uplatnením jednej zmluvnej pokuty objednávateľom nie je dotknuté právo objednávateľa na uplatnenie akejkoľvek inej zmluvnej pokuty podľa tejto zmluvy.
15. V prípade vzájomných nárokov, budú tieto nároky vzájomne započítané v súlade s ustanoveniami § 358 a nasl. Obchodného zákonníka.
16. Zhotoviteľ podpisom tejto zmluvy vyhlasuje a zodpovedá za to, že disponuje oprávnením zhotoviteľa, potrebným pre výkon predmetu zmluvy, a počas platnosti zmluvy a záručnej doby aj platnou poistnou zmluvou zodpovednosti projektanta. Poistná zmluva musí minimálne obsahovať nasledujúce údaje: názov poisťovne, číslo poistnej zmluvy, limit odškodnenia vo výške najmenej desaťnásobku ceny predmetu zmluvy /1 škodovú udalosť). Poistná zmluva tvorí neoddeliteľnú prílohu zmluvy. Zhotoviteľ sa zaväzuje na udržiavanie poistenia zodpovednosti projektanta počas trvania platnosti zmluvy, do ktorej patrí aj doba záruky.
17. Zhotoviteľ je za prípadné projektové chyby a najmä s tým súvisiace zvýšené realizačné náklady objednávateľa zodpovedný voči objednávateľovi aj v tom prípade, ak objednávateľ predmet zmluvy prebral a poskytol ho ďalej s cieľom realizácie alebo ďalšieho projektovania. Záruku, garanciu a zodpovednosť náhrady škody zhotoviteľa neobmedzuje a nevylučuje to, že počas výkonu predmetu zmluvy, respektíve pri odovzdaní predmetu zmluvy objednávateľ nevznesie námietku v súvislosti s plnením zmluvných povinností zhotoviteľa.
18. Zhotoviteľ je okrem v zmluve predpísaných náležitostí povinný poskytnúť projektovú dokumentáciu, ktorá zodpovedá moderným technickým požiadavkám a úradným predpisom a povoleniam, a súčasne potvrdene vyhovuje aj hľadiskám hospodárnosti, tak pri realizácii stavby, ako aj ohľadom prevádzkových nákladov. Protihodnota tejto úlohy je zahrnutá v cene predmetu zmluvy. Zhotoviteľ je povinný zúčastniť sa a poskytnúť súčinnosť pri realizácii častí prác v procese verejného obstarávania vypísaného na realizáciu na základe ním vyhotovenej projektovej dokumentácie.
19. Povinnosťou zhotoviteľa je obhliadka, preskúmanie a zmapovanie miesta projektových prác a jeho okolia, aby on sám získal, na svoju vlastnú zodpovednosť všetky tie informácie, ktoré sú potrebné na prijatie a realizáciu jeho zmluvných povinností. V danej záležitosti je zhotoviteľ podľa potreby povinný presvedčiť sa aj z verejných registrov o prvotných majetkových pomeroch a iných potrebných informáciách daného územia v záujme toho, aby boli dodržané termíny a náklady určené na realizáciu predmetu zmluvy. Toto všetko sa uskutoční na vlastné riziko a náklady zhotoviteľa.
20. Zhotoviteľ je zodpovedný za uhradenie škody voči objednávateľovi za každé také navýšenie nákladov alebo škody, ktorá vyplýva z projektovej chyby, ktorá nastala v dôsledku porušenia povinnosti zhotoviteľa, vyplývajúcej zo zmluvy.
21. Zhotoviteľ nie je oprávnený postúpiť pohľadávky zo zmluvy v zmysle § 524 a nasl. zákona č. 40/1964 Zb. Občianskeho zákonníka v znení neskorších predpisov (ďalej len ,,Občiansky zákonník“) bez predchádzajúceho súhlasu objednávateľa. Právny úkon, ktorým budú postúpené pohľadávky zhotoviteľa v rozpore s dohodou podľa predchádzajúcej vety, bude v zmysle § 39 Občianskeho zákonníka neplatný.

**Čl. 10**

**Ostatné ustanovenia**

1. Zhotoviteľ je na žiadosť objednávateľa povinný informovať ho o stave rozpracovaného predmetu zmluvy .
2. Zhotoviteľ je pri plnení predmetu tejto zmluvy povinný postupovať s odbornou starostlivosťou. Zaväzuje sa dodržiavať všeobecné záväzné predpisy, príslušné technické normy a podmienky tejto zmluvy. Zhotoviteľ sa bude riadiť východiskovými podkladmi objednávateľa, pokynmi objednávateľa, zápismi a dohodami oprávnených pracovníkov zmluvných strán počas prerokovávania v štádiu rozpracovanosti.
3. Vyhotovená projektová dokumentácia sa stáva vlastníctvom objednávateľa až po úplnom uhradení ceny za príslušnú časť projektovej dokumentácie, uvedenej v čl. 6 ods. 1 body 1 zmluvy. Autorom predmetu zmluvy zostáva jej zhotoviteľ.
4. Predmet zmluvy je ako predmet autorského práva chránené Autorským zákonom a objednávateľ je oprávnený použiť predmet zmluvy – iba na účely vyplývajúce z tejto zmluvy v   
   čl. 2, 3 a 10 tejto zmluvy. Jeho iné využitie je podmienené súhlasom zhotoviteľa.
5. Odovzdaním predmetu zmluvy podľa čl. 2 ods. 1 bod 1.1, 1.2, 1.3, 1.4 a 1.5 tejto zmluvy Zhotoviteľ dáva objednávateľovi súhlas na použitie predmetu zmluvy podľa Autorského zákona. Zmluvné strany touto zmluvou zároveň uzatvárajú licenčnú zmluvu, ktorou zhotoviteľ udeľuje objednávateľovi súhlas na používanie (ďalej len „licencia“) predmetu zmluvy alebo jeho častí, a to za týchto podmienok:

a) zhotoviteľ udeľuje objednávateľovi licenciu na neobmedzené použitie predmet zmluvy alebo jeho častí, najmä na spracovanie, vyhotovenie rozmnoženín, zverejnenie a rozširovanie,

b) zhotoviteľ udeľuje objednávateľovi súhlas s úpravou predmetu zmluvy, ako aj s jeho zničením,

c) zhotoviteľ udeľuje objednávateľovi výhradnú licenciu v neobmedzenom rozsahu, t.j. nesmie po dobu trvania licencie objednávateľa udeliť tretej osobe licenciu na použitie predmetu zmluvy alebo jeho častí v rozsahu a spôsobom udeleným touto licenciou objednávateľovi a je povinný zdržať sa použitia predmetu zmluvy alebo jeho častí spôsobom, na ktorý udelil licenciu,

d) zhotoviteľ udeľuje licenciu objednávateľovi na celú dobu trvania autorskoprávnej ochrany k danému predmetu ochrany,

e) zhotoviteľ udeľuje licenciu objednávateľovi odplatne, pričom odmena za poskytnutie licencie je už zahrnutá v cene za predmet plnenia podľa čl. 2 ods. 1 body 1.1, 1.2, 1.3, 1.4 a 1.5, uvedenej podľa čl. 6 bod 1 tejto zmluvy,

f) objednávateľ je oprávnený udeliť sublicenciu tretej osobe a postúpiť licenciu tretej osobe.

1. Zhotoviteľ sa zaväzuje vysporiadať všetky právne vzťahy s tretími osobami, ktoré sa budú podieľať na zhotovení predmetu zmluvy tak, aby si tieto osoby nemohli uplatňovať voči objednávateľovi žiadne nároky. V prípade, že si tretia osoba uplatní voči objednávateľovi nárok z titulu porušenia autorských práv, zhotoviteľ sa zaväzuje nahradiť objednávateľovi škodu, ktorá mu vznikne v dôsledku uplatnenia nároku treťou osobou, a to v plnej výške.
2. Zhotoviteľ sa zároveň zaväzuje v nevyhnutnom rozsahu participovať na príprave podkladov objednávateľa pre vyhlásenie verejného obstarávania ako aj v priebehu procesu verejného obstarávania na výber zhotoviteľa stavebných prác na stavbe realizovanej podľa projektovej dokumentácie, ktorá je predmetom plnenia podľa tejto zmluvy.
3. Zhotoviteľ je povinný najneskôr v momente podpisu zmluvy predložiť objednávateľovi zoznam známych subdodávateľov s uvedením a/alebo preukázaním nasledovných údajov a/alebo dokladov: (i) identifikačných údajov subdodávateľov v rozsahu obchodné meno – sídlo – IČO – kontaktná osoba (meno, priezvisko, pozícia, tel. č., e-mail) – osoba oprávnená konať za subdodávateľa (meno, priezvisko, adresa pobytu, dátum narodenia, tel. č., e-mail), (ii) identifikácie plnenia, ktoré bude realizovať subdodávateľ, (iii) doklady preukazujúce oprávnenie subdodávateľa vykonávať dané plnenie, (iv) dokladov preukazujúcich splnenie podmienok ustanovených touto zmluvou pre osobu subdodávateľa, ak také sú, (v) záväzné vyhlásenie zhotoviteľa, že navrhnutý subdodávateľ je zapísaný v registri partnerov verejného sektora, ak má povinnosť zapisovať sa do registra partnerov verejného sektora v zmysle zákona č. 315/2016 Z.z. o registri partnerov verejného sektora a o zmene a doplnení niektorých zákonov v znení neskorších predpisov.
4. Zhotoviteľ je povinný doručiť uvedené informácie / zoznam oprávnenej osobe objednávateľa a pravidelne aktualizovať tieto informácie / zoznam. Po odovzdaní bude zoznam uchovávať a informácie do neho zapisovať oprávnená osoba objednávateľa na základe zhotoviteľom predložených informácií / dokladov.
5. V prípade, ak dôjde počas plnenia k zmene subdodávateľa oproti pôvodnému zoznamu alebo potrebe plnenia prostredníctvom nového subdodávateľa, je zhotoviteľ povinný predložiť oprávnenej osobe objednávateľa do desiatich (10) pracovných dní odo dňa, kedy sa o tejto skutočnosti dozvie, žiadosť o doplnenie / zmenu subdodávateľa.
6. Zhotoviteľ je povinný každú zmluvu o subdodávke uzatvoriť v písomnej forme len s predchádzajúcim písomným súhlasom objednávateľa k navrhovanému subdodávateľovi. Oprávnená osoba objednávateľa rozhodne o súhlase alebo nesúhlase s uzatvorením takejto zmluvy o subdodávke na základe predloženia informácií o predmete zmluvy o subdodávke, informácií o osobe budúceho subdodávateľa, overenia oprávnenosti realizovať príslušné plnenie podľa výpisu z obchodného / živnostenského registra, overenia zápisu v registri partnerov verejného sektora, ak má navrhovaný subdodávateľ povinnosť zapísať sa do registra partnerov verejného sektora v zmysle zákona č. 315/2016 Z.z. o registri partnerov verejného sektora a o zmene a doplnení niektorých zákonov v znení neskorších predpisov. Podkladom pre prípadné rozhodnutie o nesúhlase s uzatvorením takejto zmluvy je zistenie rozporu predložených informácií podľa tohto bodu zmluvy so skutočnosťou. Objednávateľ oznámi zhotoviteľovi svoje rozhodnutie o súhlase alebo nesúhlase s uzatvorením zmluvy o subdodávke bezodkladne od doručenia žiadosti o udelenie tohto súhlasu. Zhotoviteľ v prípade využitia subdodávateľov je povinný dodať plnenie v lehotách uvedených v tejto zmluve.
7. Objednávateľ bude viesť evidenciu / zoznam odsúhlasených subdodávateľov zhotoviteľa v štruktúrovanej tabuľke s uvedením najmä identifikácie subdodávateľa, identifikácie príslušného plnenia, rozsah plnenia vyjadrený číselne, dátum požiadania o schválenie, dátum overenia splnenia zmluvných požiadaviek, dátum schválenia navrhovaného subdodávateľa, dátum ukončenia plnenia schváleného subdodávateľa a podpis a meno osoby, ktorá overila a schválila subdodávateľa. Oprávnená osoba, ktorú objednávateľ poveril vykonávať úkony podľa tohto bodu zmluvy (najmä úkony týkajúce sa overovania a schvaľovania navrhnutých subdodávateľov zhotoviteľa) v jeho mene: ................................................................................ .
8. Zmluvné strany sa výslovne dohodli, že zoznam známych subdodávateľov je prílohou tejto zmluvy a jeho doplnenie a zmena subdodávateľov podľa tohto bodu nie je podstatná zmena zmluvných podmienok a nie je potrebné pre ňu uzatvárať samostatný dodatok k zmluve. To neplatí, ak ide o zmenu subdodávateľa, ktorého kapacity / zdroje zhotoviteľ využil pri preukazovaní splnenia podmienok účasti podľa § 34 ods. 3 zákona o verejnom obstarávaní vo verejnom obstarávaní podľa čl. 1 bodu 1.1. tejto zmluvy. Takáto zmena musí byť riadne odôvodnená a upravená písomným dodatkom k zmluve.
9. Pokiaľ zhotoviteľ preukazuje splnenie podmienok účasti vo verejnom obstarávaní podľa zákona o verejnom obstarávaní treťou osobou (a to najmä v nadväznosti na § 34 ods. 3 zákona o verejnom obstarávaní), je povinný plnenie uvedené v čl. 2 ods. 1 v bodoch 1.1 a/alebo 1.2 a/alebo 1.3 a/alebo 1.4 a/alebo 1.5 zmluvy, resp. jeho príslušnú časť, touto treťou osobou aj realizovať. Nahradenie tretej osoby je možné iba pri dodržaní pravidiel vyplývajúcich zo zákona o verejnom obstarávaní a príslušnej judikatúry Súdneho dvora EÚ.
10. Zhotoviteľ je povinný plnenie uvedené v čl. 2 ods. 1 v bodoch 1.1 zmluvy realizovať prostredníctvom osôb preukázateľne zodpovedajúcich za toto plnenie (zodpovedný projektant, autor a spoluautor), ktoré vo svojej ponuke v príslušnom verejnom obstarávaní identifikovanom v čl. 2 ods. 1 tejto zmluvy označil ako osoby podieľajúce sa na plnení (ďalej len „Zodpovedná osoba“) a ktorých predchádzajúce skúsenosti boli predmetom hodnotenia zhotoviteľovej ponuky. Nahradenie Zodpovednej osoby je možné iba pri dodržaní pravidiel vyplývajúcich zo zákona o verejnom obstarávaní a príslušnej judikatúry Súdneho dvora EÚ, a teda zhotoviteľ je povinný pred začatím plnenia osobou nahrádzajúcou Zodpovednú osobu preukázať (predložením relevantných dokumentov) oprávnenej osobe objednávateľa, že osoba, ktorou sa bude nahrádzať Zodpovedná osoba, má objednávateľom požadované skúsenosti, ktoré boli uvedené pri podmienke účasti technickej alebo odbornej skúsenosti podľa § 34 ods. 1 písm. g) zákona o verejnom obstarávaní v príslušnom verejnom obstarávaní identifikovanom v čl. 2 ods. 1 zmluvy. Zhotoviteľ nie je oprávnený realizovať plnenie uvedené v čl. 2 ods. 1 body 1.1, 1.2, 1.3, 1.4 a 1.5 zmluvy prostredníctvom osoby nahrádzajúcej Zodpovednú osobu bez súhlasného stanoviska objednávateľa. Vyjadrenie, či nahradením Zodpovednej osoby navrhovanou osobou má alebo nemá vplyv na hodnotenie ponuky, zhotoviteľovi oznámi objednávateľ do 3 pracovných dní od predloženia relevantných dokladov oprávnenej osobe objednávateľa.

**Čl. 11**

**Osobitné dojednania vyplývajúce z financovania služby z externe získaných finančných zdrojov objednávateľa**

* + - 1. Zhotoviteľ je povinný strpieť výkon kontroly/auditu v súvislosti s predmetom plnenia v zmysle tejto zmluvy kedykoľvek počas platnosti trvania kontrolných oprávnení, a to oprávnenými osobami na výkon tejto kontroly/auditu a poskytnúť im všetku potrebnú súčinnosť spočívajúcu aj v predložení dokumentov na základe požiadavky objednávateľa, ako napr. nákladovej štruktúry cenotvorby a plnenia podľa tejto zmluvy a podpornej dokumentácie účtovného alebo iného charakteru.
      2. Nestrpenie kontroly, neposkytnutie súčinnosti a nedodanie požadovaných podkladov sa bude považovať za závažné porušenie zmluvy. V prípade, ak v dôsledku nesplnenia týchto povinností vznikne objednávateľovi škoda, je zhotoviteľ povinný ju nahradiť.
      3. Zhotoviteľ týmto vyhlasuje, že si je vedomý, že projektová dokumentácia vrátane rozpočtu projektu (neoceneného výkazu výmer) podľa čl. 2 ods. 1 bod 1.1 tejto zmluvy budú po ich odovzdaní objednávateľovi použité ako súčasť súťažných podkladov vo verejnom obstarávaní, ktoré môže byť spolufinancované z prostriedkov Európskej únie alebo z prostriedkov štátneho rozpočtu Slovenskej republiky, a teda vyhlasuje, že plnením podľa čl. 2 ods. 1 body 1.1, až 1.5 tejto zmluvy on ani jeho zamestnanci, ako subjekt podieľajúci sa týmto na príprave budúcich súťažných podkladov pre verejné obstarávanie, neporuší pravidlá upravujúce zákaz konfliktu záujmov vo verejnom obstarávaní podľa   
         § 23 zákona o verejnom obstarávaní. Zhotoviteľ zároveň vyhlasuje, že ak poruší uvedené pravidlá upravujúce zákaz konfliktu záujmov, je pripravený objednávateľovi uhradiť prípadnú škodu, ktorú mu týmto svojím konaním spôsobí.
      4. Zhotoviteľ je povinný uchovávať účtovné doklady a inú súvisiacu dokumentáciu, doklady a dokumenty súvisiace s plnením predmetu tejto zmluvy 10 rokov od ich úhrady.

**Čl. 12**

Spôsoby ukončenia Zmluvy

1. Objednávateľ je oprávnený odstúpiť od zmluvy v prípade, že zhotoviteľ mešká so splnením ktorejkoľvek svojej povinnosti týkajúcej sa dodávky predmetu zmluvy alebo jeho časti o viac ako 14 kalendárnych dní oproti termínu dojednanému v tejto zmluve alebo určenému objednávateľom.
2. Za dôvody na odstúpenie od zmluvy zo strany objednávateľa sa považujú tiež najmä:
3. bezdôvodné zrieknutie sa alebo odmietnutie plnenia zhotoviteľom,
4. omeškanie zhotoviteľa so zhotovením a odovzdaním projektovej dokumentácie oproti v zmluve dohodnutému termínu o viac ako 10 kalendárnych dní,
5. ak vzhľadom na hospodársku situáciu alebo postup zhotoviteľa nie je pravdepodobné, že si zhotoviteľ splní alebo bude plniť svoje záväzky a povinnosti vyplývajúce z tejto zmluvy,
6. ak bol na majetok zhotoviteľa vyhlásený konkurz alebo ak je zhotoviteľ v likvidácii,
7. ak zhotoviteľ porušil ktorúkoľvek zo svojich povinností stanovených mu v tejto zmluve a toto porušenie neodstránil ani v dodatočnej lehote 15 dní, ktorú mu na to objednávateľ stanovil v písomnej výzve.
8. Odstúpením od zmluvy zanikajú všetky práva a povinnosti zmluvných strán okrem nárokov na náhradu škody a nárokov na zmluvné a zákonné sankcie. Odstúpenie je účinné okamihom jeho doručenia druhej zmluvnej strane.
9. Zmluvu je možné ukončiť aj dohodou zmluvných strán.

Čl. 13

**Záverečné ustanovenia**

1. Táto zmluva je vyhotovená v 4 exemplároch, z ktorých 2 vyhotovenia obdrží zhotoviteľ a 2 vyhotovenia obdrží objednávateľ.
2. Meniť alebo dopĺňať text tejto zmluvy je možné len formou písomných postupne očíslovaných dodatkov, ktoré budú platné, ak budú riadne potvrdené a podpísané zástupcami oboch zmluvných strán. Dodatky budú vyhotovené v rovnakom počte exemplárov ako táto zmluva.
3. Táto zmluva je uzatvorená a nadobúda platnosť dňom jej podpisu oboma zmluvnými stranami.
4. Túto zmluvu v zmysle § 47a zákona č. 40/1964 Zb. Občiansky zákonník v znení neskorších predpisov a § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) objednávateľ zverejní v Centrálnom registri zmlúv.
5. Táto zmluva nadobúda účinnosť dňom nasledujúcim po dni jej zverejnenia v Centrálnom registri zmlúv.
6. O nadobudnutí účinnosti zmluvy svedčí písomné potvrdenie o zverejnení zmluvy. Objednávateľ vydá zhotoviteľovi na požiadanie potvrdenie o zverejnení zmluvy.
7. Podkladom pre uzatvorenie tejto zmluvy bola cenová ponuka zhotoviteľa v príslušnom verejnom obstarávaní identifikovanom v čl. 2 ods. 1 tejto zmluvy, ktorá spolu s textom tejto zmluvy tvorí celú dohodu zmluvných strán ohľadom predmetu plnenia. V prípade rozporu cenovej ponuky s ustanoveniami tejto zmluvy majú prednosť ustanovenia tejto zmluvy.
8. Zmluvné strany si zmluvu prečítali, jej obsahu porozumeli a na znak súhlasu podpísali.
9. Zmluvné strany sa dohodli, že akékoľvek oznámenia, správy a pod. (ďalej aj len ako „***Oznámenia***“) týkajúce sa tejto Zmluvy, si Zmluvné strany budú doručovať niektorým z nasledovných spôsobov: osobne, doporučeným listom s doručenkou, kuriérom, alebo emailom, na adresy Zmluvných strán a kontaktné údaje uvedené v záhlaví tejto Zmluvy. V prípade, ak zmluvná strana doručuje formou doporučeného listu s doručenkou a zmluvná strana, ktorej je Oznámenie adresované, jeho prijatie odmietne alebo iným spôsobom jeho prijatiu zabráni (neoznámením zmeny jej adresy alebo iných kontaktných údajov), považuje sa na účely tejto Zmluvy za preukázané doručenie vrátenie nedoručenej zásielky odosielateľovi podľa poslednej známej adresy takejto zmluvnej strany. To platí aj vtedy, ak je v tejto Zmluve začiatok dohodnutej lehoty viazaný na okamih doručenia písomnosti. V takomto prípade sa za okamih doručenia považuje okamih vrátenia nedoručenej zásielky odosielateľovi. Za poslednú známu adresu zmluvnej strany sa považuje adresa pozostávajúca z označenia obce, názvu ulice alebo verejného priestranstva (ak je obec členená na ulice a inak označované verejné priestranstvá), súpisného, popr. i orientačného čísla a poštového smerovacieho čísla a v prípade, ak ide o adresu mimo Slovenskej republiky i označenie štátu, oznámená písomne inej zmluvnej strane, inak adresa, ktorá je uvedená pri každej zo zmluvných strán v záhlaví tejto Zmluvy. Ak niektorá zo zmluvných strán v súlade a za podmienok uvedených v tejto Zmluve oznámi inej zmluvnej strane zmenu adresy, považuje sa za poslednú známu adresu táto oznámená adresa, a to vždy tá, ktorá bola oznámená najneskôr. Pre účely tejto Zmluvy budú Oznámenia považované za doručené dňom:

* potvrdenia doručenia adresátom, alebo dňom odmietnutia prevzatia zásielky adresátom, ak sa doručuje osobne, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje kuriérom, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje doporučenou poštovou zásielkou s doručenkou, alebo
* potvrdenia doručenia emailu adresátom, a v prípade, ak k potvrdeniu doručenia emailu nedôjde ani nasledujúci deň po jeho odoslaní, dňom nasledujúcim po dni odoslania emailu, ak sa doručuje emailom.

1. Prílohami tejto zmluvy sú:
2. Príloha č. 1: Opis predmetu zákazky
3. Príloha č. 1.1: Polohopisné a výškopisné zameranie
4. Príloha č. 1.2: Dokumentácia k územnému rozhodnutiu
5. Príloha č. 1.3: Projektová dokumentácie pre stavebné konanie
6. Príloha č. 1.4: Stavebné povolenia
7. Príloha č. 1.5: Vyjadrenia inštitúcií k jednotlivým legislatívnym procesom
8. Príloha č. 2: Zoznam známych subdodávateľov.
9. Príloha č. 3: Poistná zmluva

|  |  |
| --- | --- |
| Za objednávateľa: | Za zhotoviteľa: |
| V Trenčíne dňa ................................. | V ............................... dňa......................... |
| \_\_\_\_\_\_\_\_\_\_\_\_\_\_\_\_\_\_\_\_\_\_\_ | **\_\_\_\_\_\_\_\_\_\_\_\_\_\_\_\_\_\_\_\_\_\_\_** |
| doc. Ing. Jozef Habánik, PhD.  rektor |  |